Quant més amau, tant més temor teniu
<center>
Quant més amau,      tant més temor teniu,
vós e cascú,      de perdre lo guanyat;
d'ací·s segueix      que tostemps presumiu
altri sens vós      la vostr·amor combat.
E tal pensar,      ab lo recel mesclat,
donant de vós      semblant sospiçió,
causa lo reny,      duptant mutaçió
per lo plaher      de altra calitat.

Tractant d'amor,      ab la qual tot hom viu,
lo natural,      d'on promou amistat,
mou tal contrast      que abduy fan l'esquiu;
temorejant      cascú ser transformat
en altr·amor,      mouen tots jorns debat;
car res que am      ab inclinaçió
gelós vol ser,      si ha perfeció.
E veu per qué      renyant cascú·s amat.

Tornada

Tots los doctors      que yo he cartejat
trob que hu han dit,      fent-ne conclusió:
l'speriment,      sens operaçió,
dupten los més,      ab gran neçesitat.</center>

Ausiàs March
Poesia